Paġna Abbażi ta' din id-dejta u wara konsultazzjoni mal-Grupp ta' Esperti, il-Kummissjoni fasslet din l-opinjoni: Id-distanza bejn is-sit u l-eqreb fruntiera ma' Stat Membru ieħor, li f'dan il-każ huwa r-Renju Unit, hija ta' 384 km. Il-Belġju huwa t-tieni l-eqreb Stat Membru, b'distanza ta' 426 km. Id-distanza bejn is-sit u l-eqreb fruntiera ma' pajjiż ġar, li f'dan il-każ huwa ċ-Channel Islands (British Crown Dependencies) hija ta' madwar 300 km. F'kundizzjonijiet ta' żmantellar normali, ir-rilaxx ta' effluwenti radjuattivi likwidi mhuwiex previst; l-awtoritajiet Franċiżi għalhekk mhux se jagħtu awtorizzazzjoni ta' rilaxx għal dan it-tip ta' skart radjuattiv. L-iskart solidu radjuattiv, kemm skart ta' żmantellar kif ukoll dak operazzjonali jinħażen temporanjament fuq is-sit qabel ma jintbagħat lil faċilitajiet ta' trattament jew ta' rimi li jinsabu fi Franza. Il-Kummissjoni tirrakkomanda li l-kontrolli tal-konċentrazzjoni tal-attività residwa, imwettqa biex tiġi kkonfermata n-natura konvenzjonali tal-iskart solidu wara d-dekontaminazzjoni, ikunu tali li tiġi żgurata l-konformità mal-kriterji tal-approvazzjoni stabbiliti fid-Direttivi dwar l-Istandards Bażiċi ta' Sikurezza. F'każ li jkun hemm rilaxxi mhux ippjanati ta' effluwenti radjuattivi, li jistgħu jseħħu wara xi aċċident tat-tip u d-daqs-kobor ikkunsidrati fid-Dejta Ġenerali, id-dożi li x'aktarx jilħqu lill-popolazzjoni ta' Stat Membru ieħor jew ta' pajjiż ġar mhux se jkunu sinifikanti mil-lat tas-saħħa, fir-rigward tal-livelli ta' referenza stabbiliti fid-Direttivi dwar l-Istandards Bażiċi ta' Sikurezza. Bħala konklużjoni, il-Kummissjoni hija tal-opinjoni li l-implimentazzjoni tal-pjan għar-rimi tal-iskart radjuattiv fi kwalunkwe għamla, li jirriżulta miż-żmantellar tal-faċilità AMI li tifforma parti mill-impjant tal-enerġija nukleari ta' Chinon li jinsab fi Franza, kemm waqt l-operat normali kif ukoll fil-każ ta' aċċident tat-tip u d-daqs ikkunsidrati fid-Dejta Ġenerali, x'aktarx li mhux se tirriżulta f'kontaminazzjoni radjuattiva, li tkun sinifikanti mil-lat tas-saħħa, tal-ilma, tal-ħamrija jew tal-ispazju tal-ajru ta' Stat Membru ieħor jew ta' pajjiż ġar, fir-rigward tad-dispożizzjonijiet stabbiliti fid-Direttivi tal-Istandards Bażiċi ta' Sikurezza. Magħmul fi Brussell, is-26 ta' Jannar 2018. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32017M8348. Il-EUR-Lex hu l-aċċess fuq l-internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32018M8692. Il-EUR-Lex hu l-aċċess fuq l-internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32018M8745. Il-EUR-Lex hu l-aċċess fuq l-internet għal-liġi Ewropea. Il-kompetenza tal-BĊE biex jagħti opinjoni hija bbażata fuq l-Artikoli 127(4) u 282(5) tat-Trattat dwar il-Funzjonament tal-Unjoni Ewropea billi l-emendi proposti għas-CRR u s-CRD fihom dispożizzjonijiet li jaffettwaw il-kompiti tal-BĊE dwar politiki relatati mas-superviżjoni prudenzjali ta' istituzzjonijiet ta' kreditu skont l-Artikolu 127(6) tat-Trattat u l-kontribuzzjoni tas-Sistema Ewropea ta' Banek Ċentrali għat-tmexxija bla xkiel ta' politiki segwiti mill-awtoritajiet kompetenti relatati mal-istabbiltà tas-sistema finanzjarja, kif imsemmi fl-Artikolu 127(5) tat-Trattat. F'konformità mal-ewwel sentenza tal-Artikolu 17.5 tar-Regoli tal-Proċedura tal-Bank Ċentrali Ewropew, il-Kunsill Governattiv adotta din l-opinjoni. Il-BĊE jappoġġa l-pakkett ta' riforma bankarja tal-Kummissjoni, li ser jimplimenta elementi importanti tal-aġenda globali ta' riforma regolatorja fil-leġiżlazzjoni tal-Unjoni. Il-proposta tal-Kummissjoni hija mistennija li ssaħħaħ sostanzjalment l-arkitettura regolatorja u b'hekk tikkontribwixxi għat-tnaqqis tar-riskji fis-settur bankarju. Dak il-progress fit-tnaqqis tar-riskju għandu jwitti t-triq għal progress konkurrenti u korrispondenti fil-kondiviżjoni tar-riskju. Din l-opinjoni tindirizza kwistjonijiet ta' importanza partikolari għall-BĊE, li ġew maqsuma f'żewġ taqsimiet: (1) bidliet għall-qafas regolatorju u superviżorju eżistenti tal-Unjoni; u (2) implimentazzjoni ta' standards superviżorji miftiehma internazzjonalment. Waqt li b'mod ġenerali l-BĊE jappoġġa l-konverġenza superviżorja, il-proposta biex jiġu żviluppati standards tekniċi regolatorji dwar rekwiżiti addizzjonali ta' fondi proprji mhijiex l-għodda xierqa biex jinkiseb dan l-objettiv. Fl-ewwel lok, ir-rekwiżiti tal-Pilastru 2 huma speċifiċi għall-istituzzjonijiet, li jeħtieġ li l-awtoritajiet kompetenti jużaw ġudizzju superviżorju. Jekk wieħed jiddependi biss fuq l-istandards tekniċi regolatorji tal-Awtorità Bankarja Ewropea (ABE) jew jekk dawn jintużaw għal partijiet tal-elementi ta' riskju, dan ma jirriżultax f'approċċ speċifiku għall-istituzzjoni u bbażat fuq ir-riskju li jqis id-diversità tal-profili ta' riskju tal-istituzzjonijiet, u fil-fatt iżomm lill-awtoritajiet kompetenti milli jlaħħqu mar-ritmu tar-riskji u tal-iżviluppi fl-industrija. Meta jitqiesu dawn l-iżviluppi pożittivi, il-BĊE huwa tal-fehma li l-qafas attwali huwa adegwat u li s-suq uniku ser ikompli jibbenefika f'termini ta' konverġenza mill-għodod eżistenti, possibbilment issupplimentati billi jsir użu ulterjuri minn evalwazzjonijiet bejn il-pari tal-ABE. Addizzjonalment, l-emendi proposti lis-CRD jagħtu lill-istituzzjonijiet ta' kreditu, u mhux lill-awtoritajiet superviżorji, is-setgħa li jiddeċiedu, fi ħdan ċerti limiti, dwar il-kompożizzjoni tal-fondi proprji miżmuma sabiex jissodisfaw ir-rekwiżiti tal-Pilastru 2 u jeskludu l-possibbiltà li r-rekwiżiti tal-Pilastru 2 jiġu ssettjati b'tali mod li jkunu ssodisfati bis-sħiħ b'kapital tal-Grad 1 ta' Ekwità Komuni. Il-BĊE huwa tal-fehma li l-awtoritajiet superviżorji għandhom iżommu s-setgħa li jissettjaw rekwiżit ta' kompożizzjoni għal fondi proprji addizzjonali u li jeħtieġu li rekwiżiti ta' fondi proprji addizzjonali jridu jiġu ssodisfati unikament b'kapital tal-Grad 1 ta' Ekwità Komuni. Minn perspettiva prudenzjali, il-kriżi bankarja u avvenimenti tas-suq aktar reċenti wrew li jista' jkun hemm sfidi sinifikanti biex jiġu indirizzati, pereżempju, strumenti addizzjonali tal-Grad 1, li l-kapaċitajiet tagħhom ta' assorbiment ta' telf mhumiex effiċjenti daqs kapital tal-Ekwità Komuni tal-Grad 1 u li l-kosti tagħhom jistgħu jippreġudikaw il-profittabbiltà tal-istituzzjonijiet ta' kreditu saħansitra aktar. Barra minn hekk, il-prattika tal-BĊE sa minn meta assuma l-kompiti superviżorji prudenzjali tiegħu kienet li jissettja rekwiżiti tal-Pilastru 2 li jridu jiġu ssodisfati b'kapital tal-Ekwità Komuni tal-Grad 1. Billi teħtieġ li l-bafers jiġu sodisfatti bl-użu biss ta' kapital tal-Ekwità Komuni tal-Grad 1, il-korpi leġiżlattivi tal-Unjoni stabbilixxew il-preferenza tagħhom għal kapital tal-ogħla kwalità. Bidla fil-prattika tista' tirriżulta f'inqas prevedibbiltà għall-istituzzjonijiet ta' kreditu u kundizzjonijiet mhux ugwali għal kullħadd. Waqt li l-introduzzjoni ta' bażi komuni għall-impożizzjoni ta' gwida kapitali ser tassisti fl-implimentazzjoni konsistenti ta' dik il-gwida madwar l-Unjoni, il-BĊE jikkunsidra li l-emendi proposti għas-CRD għandhom jirriflettu b'mod aktar ċar il-ħtieġa għal flessibbiltà fid-determinazzjoni tal-gwida taħt il-Pilastru 2. B'mod partikolari, għandha titqies ir-relazzjoni bejn l-livell minimu tat-test tal-istress u d-determinazzjoni tal-gwida tal-Pilastru 2. Peress li testijiet tal-istress superviżorji jservu bħala punt ta' tluq għall-iffissar ta' gwida tal-Pilastru 2, l-emendi proposti għas-CRD għandhom, b'mod konformi mal-aħjar prattika internazzjonali, jippermettu wkoll lill-awtoritajiet kompetenti biex japplikaw livelli minimi fissi f'testijiet tal-istress madwar l-istituzzjonijiet ta' kreditu kollha li jistgħu jkunu aktar baxxi mir-rekwiżiti kapitali totali tal-iSREP (TSCR). Il-flessibbiltà li jintuża livell minimu fiss għandu jkun disponibbli bħala opzjoni permanenti. Barra minn hekk, l-użu tat-TSCR għandu jiġi adattat għall-metodoloġija użata fit-test tal-istress. Pereżempju, l-użu tal-livell minimu tat-TSCR fix-xenarju avvers jeħtieġ l-applikazzjoni ta' approċċ dinamiku lejn il-karta tal-bilanċ. Minbarra dan, fl-emendi proposti għas-CRD għandha tiġi inkluża dispożizzjoni li tirrigwarda reviżjoni ta' tliet snin. Barra dan, il-mod kif il-gwida tal-Pilastru 2 tinteraġixxi mar-rekwiżiti tal-bafer ikkombinat għandu jiġi ċċarat aktar. B'mod partikolari, għandhom jiġu evitati kunflitti potenzjali mal-objettiv tal-politika tal-bafer kontroċikliku tal-kapital. Dan jinkludi t-tneħħija tar-referenza għall-indirizzar ta' "varjazzjonijiet ekonomiċi ċikliċi" bħala objettiv ta' politika tal-gwida tal-Pilastru 2. Barra minn hekk, għalkemm għandu jiġi evitat kull trikkib bejn il-gwida tal-Pilastru 2 u r-rekwiżiti tal-Pilastru 2, l-emendi proposti għas-CRD għandhom jiċċaraw li, meta test tal-istress jidentifika tipi addizzjonali ta' riskju ta' kreditu f'sitwazzjoni ipotetika u dawn ikunu parti mir-rekwiżiti tal-Pilastru 2, l-awtoritajiet kompetenti jżommu l-abbiltà li japplikaw miżuri li jindirizzaw dawk ir-riskji fil-gwida tal-Pilastru 2. Il-BĊE b'mod ġenerali jappoġġa l-introduzzjoni tal-possibbiltà għal awtorità kompetenti li tirrinunzja l-applikazzjoni ta' rekwiżiti prudenzjali fuq bażi individwali lil sussidjarja li l-uffiċċju prinċipali tagħha jkun jinsab fi Stat Membru differenti minn dak tal-impriża prinċipali tagħha, li hija konsistenti mal-istabbiliment tal-MSU u l-unjoni bankarja. Salvagwardji prudenzjali addizzjonali u modifiki tekniċi jistgħu jindirizzaw kwalunkwe tħassib potenzjali dwar l-istabilità finanzjarja li jirriżultaw mill-applikazzjoni ta' dan il-mekkaniżmu ta' rinunzja għall-unjoni bankarja, li għadha miexja lejn stat ta' tlestija. B'mod partikolari, iż-żewġ prekundizzjonijiet addizzjonali li ġejjin jistgħu jiddaħħlu sabiex is-sussidjarji jibbenefikaw mir-rinunzja: (a) is-sussidjarji eliġibbli għar-rinunzja m'għandhomx weħidhom jaqbżu ċertu limitu minimu, eż. il-limiti minimi għas-sinifikanza stipulati fl-SSMR; u (b) ir-rinunzja għandha tkun soġġetta għal limitu minimu ta' 75 %, eż. ir-rekwiżit ta' fondi proprji minimi jista' jitnaqqas l-aktar minn 8 % sa 6 % tal-ammont totali tal-iskopertura għar-riskju. F'dan ir-rigward, il-garanzija tkun meħtieġa biss b'rabta mal-ammont ta' rekwiżiti ta' fondi proprji meħtieġa attwalment irrinunzjati. Barra minn hekk, il-BĊE jirrakkomanda li dawn il-kundizzjonijiet għandhom jiġu rreveduti fi żmien tliet snin wara d-dħul fis-seħħ tagħhom u li għandha tingħata konsiderazzjoni, b'mod partikolari, lil jekk il-limitu minimu għandux jitbaxxa aktar fid-dawl tal-evoluzzjoni tal-unjoni bankarja. L-emendi proposti għas-CRR għandhom jiċċaraw addizzjonalment li l-garanzija minn impriża prinċipali għal sussidjarja għandha tiġi riflessa b'mod xieraq fir-rkwiżiti prudenzjali għar-riskju ta' kreditu applikabbli għall-impriża prinċipali. B'mod partikolari, l-impriża prinċipali għandu jkollha 100 % tad-drittijiet tal-vot tas-sussidjarja. Sabiex jiġi evitat l-għadd doppju ta' ammonti miżjuda lura mal-kapital tal-Ekwità Komuni tal-Grad 1, il-BĊE jirrakkomanda li jsiru korrezzjonijiet matul il-perijodu ta' tranżizzjoni għall-partijiet kollha tas-CRR li jassumu t-tnaqqis ta' kapital tal-Ekwità Komuni tal-Grad 1, jiġifieri għaż-żieda lura għal kapital tal-Grad 2, għal ammonti ta' assi ta' taxxa ddiferita mhux imnaqqsa, u għal tnaqqis fil-valuri ta' skopertura għall-approċċ standardizzat għal riskju ta' kreditu, il-proporzjon tal-ingranaġġ u l-qafas ta' skopertura kbira. Il-miżuri tranżitorji għandhom ikunu obbligatorji għall-istituzzjonijiet kollha; inkella istituzzjonijiet li jagħżlu li ma jadottawhomx ikunu jistgħu jġiegħlu lil istituzzjonijiet oħrajn biex jagħmlu wkoll frontloading, li jmur kontra l-iskop proprju li jitħalla aktar żmien biex isir adattament għat-tnaqqis inizjali tal-Ekwità Komuni tal-Grad 1 meta ssir il-qalba għal IFRS 9. Madankollu, ċerti aspetti tal-emendi proposti għas-CRD jeħtieġu kjarifika ulterjuri sabiex jiġi evitat arbitraġġ regolatorju. Fl-ewwel lok, ir-rekwiżit għandu japplika kemm għal istituzzjonijiet ta' kreditu minn pajjiżi terzi kif ukoll għal friegħi (jiġifieri wkoll f'każijiet fejn l-operazzjonijiet tal-Unjoni tal-grupp minn pajjiż terz jitwettqu, parzjalment jew esklużivament, permezz ta' friegħi). Fit-tieni lok, ladarba tkun stabbilita impriża prinċipali fl-UE, għandu jkun rekwiżit li l-friegħi eżistenti tal-istess grupp bankarju minn pajjiż terz li jaqbżu ċertu livell minimu jiġu stabbiliti mill-ġdid bħala friegħi ta' istituzzjoni ta' kreditu awtorizzata fl-Unjoni sabiex jiġu pprevenuti opportunitajiet ta' arbitraġġ regolatorju, peress li s-superviżjoni ta' friegħi minn pajjiżi terzi mhijiex armonizzata. Huwa importanti wkoll, fuq medda ta' żmien itwal, li jiġi armonizzat il-qafas regolatorju u superviżorju ta' friegħi ta' pajjiżi terzi fl-Unjoni. Fit-tielet lok, kemm jekk l-impriża prinċipali intermedjarja fl-UE tkun stabbilita bħala kumpanija holding finanzjarja, kumpanija holding finanzjarja mħallta jew istituzzjoni ta' kreditu, għandu jiġi żgurat li l-qafas għad-determinazzjoni tas-superviżjoni fuq bażi kkonsolidata ma jirriżultax f'eżitu li mhuwiex xieraq u li jista' jikkomprometti l-eżerċitar ta' superviżjoni effiċjenti u effettiva minn awtoritajiet kompetenti li jagħmlu superviżjoni fil-konfront ta' entitajiet li jappartjenu għall-grupp minn pajjiż terz fuq bażi individwali. Konsegwentement, meta l-impriża prinċipali intermedjarja fl-UE tkun stabbilita bħala istituzzjoni ta' kreditu, u sabiex il-kundizzjonijiet jinġiebu ugwali għal kullħadd, għandha tiġi esplorata l-introduzzjoni ta' kriterju simili għal dak stipulat fl-Artikolu 111(5) tas-CRD, li bħalissa japplika għal kumpaniji holding finanzjarji u kumpaniji holding finanzjarji mħallta. Barra minn hekk, l-ambitu tal-applikazzjoni u l-proċess marbut mal-implimentazzjoni tal-Artikolu 111(5) tas-CRD għandhom jiġu ċċarati. Fir-raba' lok, f'każ ta' kunflitt bejn il-liġijiet ta' pajjiż terz u r-rekwiżit għal impriża prinċipali intermedjarja individwali fl-UE, li jipprevjeni jew jikkumplika bla bżonn il-konformità mar-rekwiżit ta' impriża prinċipali intermedjarja fl-UE, għandha tiġi esplorata deroga li tagħti diskrezzjoni lill-awtoritajiet kompetenti, f'ċirkustanzi eċċezzjonali, biex jippermettu l-istabbiliment ta' żewġ impriżi prinċipali intermedjarji separati fl-UE (jew biex ikunu jistgħu jinstiltu entitajiet speċifiċi mill-impriża prinċipali intermedjarja individwali fl-UE). F'dan il-każ, li-livell minimu għar-rekwiżit tal-impriża prinċipali intermedjarja fl-UE għandu jiġi applikat fil-livell tal-grupp sħiħ minn pajjiż terz, qabel ma tiġi eżerċitata d-diskrezzjoni, sabiex l-eżerċitar ta' din id-diskrezzjoni ma jirriżultax f'ċirkomvenzjoni tal-limiti minimi applikabbli għall-istabbiliment ta' impriża prinċipali intermedjarja fl-UE, kif ipprovdut fl-emendi proposti għas-CRD. Fir-rigward tal-obbligi ta' rapportar ta' istituzzjonijiet iżgħar il-BĊE ġeneralment jappoġġa approċċ proporzjonat. F'xi każijiet, istituzzjonijiet iżgħar għandhom ikunu soġġetti għal rekwiżiti ta' rapportar simplifikati skont id-daqs u l-kumplessità tagħhom u skont kemm ikunu riskjużi. Applikazzjoni konsistenti tal-prinċipju ta' proporzjonalità għandha tiġi rikonoxxuta b'mod aktar sistematiku fis-CRR kollu. Każijiet speċifiċi għandhom jiġu identifikati meta trattament aktar proporzjonat jista' jnaqqas l-ispejjeż tal-konformità mingħajr ma jikkomprometti r-reġim superviżorju prudenzjali. Approċċ aktar proporzjonat jista' jiġi pprovdut, b'mod partikolari fil-oqsma tal-governanza interna u r-reġim ta' kompetenza u idoneità, remunerazzjoni, u żvelar. Fir-rigward tal-emendi proposti għas-CRD dwar l-ammont massimu distribwibbli (MDA), il-BĊE jilqa' l-kjarifika dwar l-akkumulazzjoni ta' kapital (capital stack). Barra minn hekk, il-BĊE jipproponi li l-profitti interim/ta' tmiem is-sena kollha mhux diġà inklużi fil-kapital tal-Ekwità Komuni tal-Grad 1 (nett mid-distribuzzjonijiet diġà mħallsa) għandhom jiġu inklużi fl-MDA u mhux biss dawk il-profitti ġġenerati wara l-aħħar distribuzzjoni. L-enfasi fuq l-aktar distribuzzjoni jew ħlas reċenti tillimita l-profitti li jistgħu jintużaw għall-kalkolu tal-MDA. L-istituzzjonijiet ta' kreditu spiss ikollhom diversi dati ta' deċiżjonijiet għall-ħlas tal-kupuni, dividendi u bonuses. Aktar ma jkun frekwenti li istituzzjoni ta' kreditu tieħu deċiżjonijiet dwar distribuzzjonijiet jew tħallashom, aktar ikun qasir il-perijodu li matulu jiġu ġġenerati l-profitti u b'hekk aktar ikun baxx l-ammont ta' profitti eliġibbli biex jintużaw fil-kalkolu tal-MDA. Din ir-restrizzjoni mhijiex iġġustifikata jekk il-profitti interim/ta' tmiem is-sena ġġenerati, iżda mhux diġà inklużi fil-kapital ta' Ekwità Komuni tal-Grad 1, ikunu ogħla mid-distribuzzjonijiet magħmula. Waqt li l-leġiżlazzjoni tal-Livell 2 iċċarat b'mod komprensiv l-immudellar f'termini tar-riskju tal-kreditu, tas-suq u dak operazzjonali, dawk l-ispeċifiċitajiet għadhom neqsin fir-rigward tar-riskju ta' kreditu tal-kontroparti. Il-BĊE jirrakkomanda li s-CRR għandu jiġi emendat sabiex jitlob lill-ABE biex tiżviluppa standards tekniċi regolatorji bi kriterji ta' valutazzjoni speċifiċi għall-Metodu tal-Mudell Intern (Internal Model Method - IMM) u għall-metodu avvanzat ta' aġġustament tal-valutazzjoni tal-kreditu (advanced credit valuation adjustment - A-CVA). Dawn l-istandards tekniċi regolatorji għandhom jistipulaw f'aktar dettall il-valutazzjoni tal-materjalità għal bidliet u estensjonijiet tal-mudell kemm għall-IMM kif ukoll għall-A-CVA. Finalment, għandha tiżdied dispożizzjoni li teħtieġ lill-istituzzjonijiet ta' kreditu biex jiksbu approvazzjoni mingħand l-awtoritajiet kompetenti sabiex japplikaw l-approċċ A-CVA. Istituzzjonijiet ta' kreditu li diġà implimentaw l-IMM ma jużawhiex esklużivament, u jużaw metodi oħrajn (mhux interni) biex jikkalkulaw uħud mill-iskoperturi tagħhom. Dan joħloq tħassib li għadd kbir ta' istituzzjonijiet ta' kreditu jistgħu ma jkunux kapaċi jikkonformaw mar-rekwiżit li l-IMM ma jistax jiġi applikat b'mod ikkombinat ma' metodi oħrajn. Għal dan il-għan, is-CRR għandu jiġi emendat sabiex jippermetti lill-istituzzjonijiet ta' kreditu jiksbu permess biex jużaw l-IMM għal riskju ta' kreditu ta' kontroparti fuq bażi parzjali permanenti, kif jistgħu għal tipi ta' riskju oħrajn. Barra minn hekk, ir-regoli attwali tas-CRR sabiex jiġi ddeterminat il-parametru ta' maturità għandhom jiġu estiżi biex ikopru skoperturi għal transazzjonijiet ta' finanzjament ta' derivattivi u titoli u tranżazzjonijiet għal terminu miftuħ. Id-definizzjoni tad-delta superviżorja proposta mill-Kummissjoni għall-approċċ standardizzat ġdid biex jitkejlu l-iskoperturi tar-riskju ta' kreditu ta' kontroparti għandha tiġi allinjata mal-istandards tal-Kumitat ta' Basel għas-Superviżjoni Bankarja (BCBS) li huma matematikament korretti. Il-BĊE jappoġġa l-armonizzazzjoni u t-titjib tas-superviżjoni fuq kumpaniji holding finanzjarji u kumpaniji holding finanzjarji mħallta. Huwa importanti li azzjonijiet għal superviżjoni kkonsolidata jkunu jistgħu jiġu mmirati direttament lejn l-impriża prinċipali ta' grupp bankarju, irrispettivament jekk tkunx istituzzjoni jew kumpanija holding. F'dan ir-rigward, l-objettiv superviżjorju fundamentali huwa li jiġi żgurat li l-impriża prinċipali twettaq it-tmexxija u l-koordinazzjoni tagħha fuq is-sussidjarji tagħha b'mod li effettivament javvanza s-superviżjoni kkonsolidata. B'mod ġenerali, ir-reġim l-ġdid għandu jippermetti għall-karatteristiċi partikolari ta' kumpanija holding finanzjarja jew kumpanija holding finanzjarja mħallta u r-rwol tagħha fi ħdan grupp li għandu jittieħed f'kunsiderazzjoni b'mod suffiċjenti, sabiex jiġu evitati impedimenti eċċessivi għall-funzjonament tal-grupp. Xi aspetti tal-emendi proposti għas-CRTD u s-CRR għandhom jibbenefikaw mit-titjib jew kjarifika. Pereżempju, hija meħtieġa kjarifika dwar kif l-emendi proposti li jirrigwardaw l-awtorizzazzjoni ta' kumpaniji holding finanzjarji u kumpaniji holding finanzjarji mħallta jirrelataw mar-regoli eżistenti dwar is-superviżjoni ta' parteċipazzjonijiet kwalifikanti. Addizzjonalment, l-emendi proposti għas-CRD u s-CRR ma jindikawx b'ċarezza suffiċjenti liema mid-dispożizzjonijiet attwali li jirreferu għal "istituzzjoni ta' kreditu" għandhom jinftiehmu bħala li jinkludu kumpanija holding finanzjarja u kumpanija holding finanzjarja mħallta għall-finijiet ta' superviżjoni kkonsolidata. Speċifikazzjoni ulterjuri hija meħtieġa wkoll b'rabta mal-miżuri superviżorji li jinsabu għaddejjin li s-superviżur konsolidanti jista' japplika għal kumpanija holding finanzjarja u kumpanija holding finanzjarja mħallta. Barra minn hekk, jenħtieġ li jiġi kkunsidrat l-effett tal-emendi proposti fuq l-Artikolu 111 tas-CRD. Huwa ta' tħassib partikolari li s-superviżur konsolidanti jista' jkun jinsab f'ġurisdizzjoni differenti mill-kumpanija holding finanzjarja jew kumpanija holding finanzjarja mħallta. Imbagħad ikun jenħtieġ li s-superviżur konsolidanti jiżgura konformità mar-rekwiżiti konsolidati minn kumpanija holding finanzjarja jew kumpanija holding finanzjarja mħallta stabbilita fi Stat Membru differenti. L-emendi proposti għas-CRD għandhom jinkludu dispożizzjonijiet li jistipulaw f'dettall akbar kif għandha titwettaq kooperazzjoni transkonfinali effiċjenti f'dak bħal dan. Finalment, l-emendi proposti għas-CRD għandhom jinkludu dispożizzjonijiet li jiċċaraw it-trattament ta' kumpaniji holding finanzjarji eżistenti u kumpaniji holding finanzjarji mħallta li jaqgħu taħt dawn id-dispożizzjonijiet. F'dan ir-rigward, il-BĊE diġà eżamina l-ambitu u l-firxa ta' setgħat superviżorji eżistenti u żviluppa approċċ sabiex tiġi żgurata interpretazzjoni konsistenti tas-setgħat tal-BĊE. Minkejja l-kjarifika tal-kompetenzi tal-BĊE, jekk dawn is-setgħat superviżorji eżistenti jiġu pprovduti b'bażi legali komuni taħt id-dritt tal-Unjoni, dan jiskatta rekwiżit għat-traspożizzjoni tagħhom u jgħin biex tiġi ċċarata l-interpretazzjoni dwar jekk setgħa speċifika mogħtija taħt il-liġi nazzjonali taqax taħt l-ambitu ta' kompitu speċifiku mogħti lill-BĊE. Barra minn hekk, dan għandu jrawwem kundizzjonijiet ugwali għal kullħadd fis-superviżjoni bankarja tal-Unjoni permezz tal-armonizzazzjoni tas-setgħat superviżorji tal-awtoritajiet kompetenti. Sabiex jinkiseb dan, id-dritt tal-Unjoni għandu jinkludi referenza ċara għal setgħat superviżorji addizzjonali f'għadd ta' oqsma, sabiex tiġi evitata l-inċertezza legali fir-rigward tas-setgħat superviżorji diretti tal-BĊE u sabiex jiġu żgurati kundizzjonijiet ugwali għal kullħadd fir-rigward tas-setgħat superviżorji madwar l-unjoni bankarja. Dawn l-oqsma huma relatati prinċipalment ma' akkwisti f'pajjiżi terzi, fużjonijiet, trasferimenti ta' assi u deċiżjonijiet strateġiċi oħrajn, l-emendar tal-istatuti ta' istituzzjonijiet ta' kreditu u l-ftehimiet tal-azzjonisti tagħhom dwar l-eżerċitar ta' drittijiet tal-votazzjoni, l-għoti ta' kreditu lil partijiet relatati, l-esternalizzazzjoni ta' attivitajiet minn istituzzjonijiet ta' kreditu, setgħat superviżorji fir-rigward ta' awdituri esterni u setgħat addizzjonali relatati mal-awtorizzazzjoni ta' istituzzjonijiet ta' kreditu. Preżentament, is-CRD ma tistabbilixxix rekwiżiti għall-proċedura li għandha tintuża mill-awtoritajiet kompetenti meta jwettqu valutazzjonijiet fuq membri tal-korpi ta' ġestjoni. Bħala konsegwenza, il-prattiki nazzjonali jistgħu jvarjaw b'mod konsiderevoli fir-rigward taż-żmien meta ssir il-valutazzjoni, l-iskadenzi, u dwar jekk il-valutazzjoni sseħħx qabel jew immedjatament wara ħatra. Il-BĊE jirrakkomanda li d-dritt tal-Unjoni jiġi emendat sabiex jiġu armonizzati aktar il-proċessi għal valutazzjonijiet ta' "kompetenza u idoneità". Detenturi ta' pożizzjonijiet ewlenin għandhom impatt importanti fuq il-tmexxija ta' kuljum ta' istituzzjonijiet ta' kreditu u fl-istruttura ta' governanza ġenerali tagħhom. Il-BĊE jirrakkomanda li d-dritt tal-Unjoni għandu jiġi emendat biex jinkludi definizzjoni ta' detenturi ta' pożizzjonijiet ewlenin u sabiex tiġi ċċarata d-definizzjoni ta' maniġment ta' livell għoli. Barra minn hekk, sabiex jiġu armonizzati l-approċċi nazzjonali, għandha tiddaħħal dispożizzjoni dwar is-setgħat tal-awtoritajiet kompetenti meta jevalwaw id-detenturi ta' funzjonijiet ewlenin f'istituzzjonijiet sinifikanti. Il-lista ta' ksur soġġetti għal sanzjonijiet taħt is-CRD ma tinkludix għadd ta' ksur importanti, jiġifieri fir-rigward tar-rekwiżiti kapitali tal-Pilastru 1, regolamenti u deċiżjonijiet superviżorji maħruġa minn awtorità kompetenti, ir-rekwiżit biex issir applikazzjoni għal permess minn qabel u obbligi biex tiġi nnotifikata l-awtorità kompetenti. Għaldaqstant l-Istati Membri għandhom diskrezzjoni dwar jekk jagħtux is-setgħa lill-awtoritajiet kompetenti biex jimponu penali amministrattivi f'każijiet bħal dawn. Dan l-approċċ jista' jwassal għal inkonsistenzi bejn l-Istati Membri u jimmina l-infurzar effettiv ta' rekwiżiti prudenzjali. Sabiex jilqa' kontra dan, il-BĊE jipproponi li titwessa' l-lista ta' ksur soġġetti għal sanzjonijiet. L-eżistenza ta' opzjonijiet u diskrezzjonijiet nazzjonali fir-regolazzjoni prudenzjali tipprevjeni l-kisba ta' ktieb ta' regoli uniku fil-livell tal-Unjoni u żżid saff żejjed ta' kumplessità u spejjeż, waqt li tippermetti opportunitajiet għal arbitraġġ regolatorju. B'mod partikolari, opzjonijiet għall-Istati Membri joħolqu ostakli għat-tħaddim effiċjenti tal-MSU, li jrid iqis regolamenti u prattiki differenti fl-Istati Membri parteċipanti. L-eżerċitar konkurrenti u diverġenti ta' dawk l-opzjonijiet jirriżulta f'kobba regolatorja li tista' tfixkel it-tħaddim bla skossi tas-superviżjoni tal-BĊE fi ħdan l-Istati Membri parteċipanti u fir-rigward ta' skoperturi relatati ma' pajjiżi terzi. F'xi każijiet, dawn id-diverġenzi jaffettwaw ukoll is-setgħat superviżorji. B'hekk, dawn l-opzjonijiet u diskrezzjonijiet li mhumiex iġġustifikati minn perspettiva prudenzjali, għandhom jiġu armonizzati direttament f'leġiżlazzjoni tal-Livell 1. B'mod simili, l-introduzzjoni ta' opzjonijiet u diskrezzjonijiet ġodda għandha tiġi skoraġġita, kif huwa l-każ, pereżempju, fl-emendi proposti għas-CRR fil-qasam tal-investiment ta' ekwità f'fondi. Il-BĊE jilqa' l-implimentazzjoni ta' standards superviżorji miftiehma internazzjonalment fid-dritt tal-Unjoni. Minħabba l-interkonnettività tas-sistema finanzjarja globali, standards globali huma meħtieġa biex tiġi żgurata l-kumparabbiltà u kundizzjonijiet ekwi. Il-BĊE jappoġġa l-introduzzjoni ta' ħlas addizzjonali għall-proporzjon ta' ingranaġġ speċifikament għal istituzzjonijiet globali sistemikament importanti (global systemically important institutions - G-SIIs), li għandu jkun ibbażat fuq l-istandards internazzjonali fir-rigward tad-disinn u l-kalibrazzjoni ta' dawk ir-rekwiżiti malli jiġu ffinalizzati. Rekwiżiti addizzjonali għal G-SIIs għandhom jirriflettu r-relevanza sistemika tagħhom u jipprovdu l-kapaċità addizzjonali ta' assorbiment ta' telf sabiex tiġi żgurata protezzjoni supplimentari kontra l-falliment potenzjali tagħhom. Il-kwistjoni dwar kif għandhom jiġu ttrattati r-riżervi tal-bank ċentrali għall-finijiet tal-kalkolu tal-iskopertura tal-proporzjon ta' ingranaġġ hija kwistjoni sensittiva oħra li bħalissa qiegħda tiġi riveduta fuq livell internazzjonali. L-implimentazzjoni tal-proporzjon ta' ingranaġġ taħt id-dritt tal-unjoni għandha tikkunsidra l-konklużjonijiet ta' din ir-reviżjoni ladarba tiġi ffinalizzata. Il-BĊE jaqbel mar-rakkomandazzjonijiet tal-ABE li s-CCPs m'għandhomx ikunu soġġetti għal rekwiżit ta' proporzjon ta' ingranaġġ anki jekk dawk l-entitajiet ikollhom liċenzja bankarja f'xi Stati Membri. L-eżenzjoni ta' dawn is-CCPs mill-proporzjon ta' ingranaġġ hija ġġustifikata minn salvagwardji speċifiċi imposti fuq is-CCPs permezz tar-Regolament (UE) Nru 648/2012 u mill-fatt li l-obbligazzjonijiet ta' CCPs, bħall-marġnijiet miżmuma fil-forma ta' depożiti, huma akkumulati prinċipalment għal skopijiet ta' ġestjoni tar-riskju aktar milli għal attivitajiet ta' finanzjament ta' investiment. Ir-reġim tranżitorju propost li jintroduċi rikalibrazzjoni 'l isfel sinifikanti (b'35 %) tar-rekwiżiti kapitali tal-FRTB fuq perijodu ta' tliet snin, huwa kawża għal tħassib minħabba li jista' jirriżulta f'rekwiżiti kapitali tar-risku tas-suq li jkunu taħt il-livelli attwali b'mod sinifikanti għal istituzzjonijiet speċifiċi. Waqt li perijodu tranżitorju jista' jgħin biex itaffi l-impatt fuq ir-rekwiżiti kapitali ta' istituzzjonijiet ta' kreditu, il-BĊE jipproponi li l-kalibrazzjoni tranżitorja għandha titneħħa gradwalment f'fażijiet, skont skeda ddefinita minn qabel, u kkombinata ma' limitu minimu sabiex jiġi evitat li rekwiżiti kapitali tar-riskju tas-suq jaqgħu taħt il-livelli attwali. Fir-rigward tal-bidliet addizzjonali għall-qafas ta' riskju tas-suq bil-għan li tinkiseb aktar proporzjonalità, il-BĊE jikkunsidra l-emendi proposti għas-CRR li jippermettu lil istituzzjonijiet b'kotba tal-kummerċ żgħar li jużaw approċċi simplifikati huma żieda adegwata, sakemm il-livelli minimi għal applikazzjoni jinżammu fil-livelli stipulati fil-proposta. Madankollu, l-approċċ standardizzat simplifikat propost għandu jkun biżżejjed sensittiv għar-riskju u jwassal għal rekwiżiti kapitali li huma adegwati meta mqabbla mal-approċċi ġodda applikabbli għal istituzzjonijiet ta' kreditu akbar. Għal dan il-għan, reviżjonijiet futuri tas-CRR għandhom iqisu l-iżviluppi relevanti fil-livell tal-BCBS. L-emendi proposti għas-CRR ma jinkorporawx xi elementi ewlenin tal-istandards tal-BCBS, bħall-ispeċifikazzjoni tat-test tal-attribuzzjoni tal-profitt u tat-telf, direttament fil-leġiżlazzjoni tal-Livell 1, u dawn jitħallew għal leġiżlazzjoni ddelegata futura. Il-BĊE jipproponi li dawn l-elementi għandhom jiġu inklużi direttment fis-CRR, u li l-ispeċifikazzjonijiet tekniċi biss għandhom jiġu implimentati fi standards tekniċi. L-emendi proposti għas-CRR jagħtu ammont sinifikanti ta' libertà ta' mudellar lill-istituzzjonijiet ta' kreditu, li tista' twassal għal diverġenzi serji fil-prattiki superviżorji u fl-immudellar tar-riskju. B'reazzjoni għal dan, il-BĊE jipproponi li restrizzjonijiet għall-immudellar żviluppati bħala parti mill-FRTB fuq il-bażi ta' studji kumparattivi għandhom jiġu inkorporati fis-CRR. B'differenza mill-istandards tal-BCBS, l-emendi proposti għas-CRR jippermettu lill-istituzzjonijiet ta' kreditu biex jagħżlu, mingħajr ebda restrizzjoni, l-iskrivaniji tan-negozjar li għalihom japplikaw għal approvazzjoni tal-mudell intern u dawk li għalihom ser iżommu l-approċċ standardizzat. Sabiex jiġi evitat arbitraġġ regolatorju, l-awtoritajiet kompetenti għandhom ikunu kapaċi, fuq il-bażi tal-approċċ magħżul mill-istituzzjonijiet ta' kreditu għal skrivaniji ta' negozjar kumparabbli, biex jiddeterminaw l-inklużjoni ta' skrivaniji ta' negozjar li huma jikkunsidraw li għandhom ikunu fi ħdan l-ambitu tal-approċċ tal-mudelli interni. Proposti ta' abbozzar speċifiċi mill-persunal tal-BĊE fir-rigward ta' emendi proposti għas-CRR u s-CRD huma elenkati f'dokument ta' ħidma tekniku separat akkumpanjat b'test spjegatorju f'dan is-sens. Id-dokument ta' ħidma tekniku ma ġiex adottat mill-Kunsill Governattiv. Id-dokument ta' ħidma tekniku huwa disponibbli bl-Ingliż fis-sit elettroniku tal-BĊE. Magħmul fi Frankfurt am Main, it-8 ta' Novembru 2017. Il-kompetenza tal-BĊE biex jagħti opinjoni hija bbażata fuq l-Artikoli 127(4) u 282(5) tat-Trattat dwar il-Funzjonament tal-Unjoni Ewropea billi r-regolamenti u direttivi ta' emenda proposti fihom dispożizzjonijiet li jaffettwaw il-kompiti tal-BĊE dwar politiki relatati mas-superviżjoni prudenzjali ta' istituzzjonijiet ta' kreditu skont l-Artikolu 127(6) tat-Trattat u l-kontribuzzjoni tas-Sistema Ewropea ta' Banek Ċentrali għat-tmexxija bla xkiel ta' politiki segwiti mill-awtoritajiet kompetenti relatati mal-istabbiltà tas-sistema finanzjarja, kif imsemmi fl-Artikolu 127(5) tat-Trattat. F'konformità mal-ewwel sentenza tal-Artikolu 17.5 tar-Regoli tal-Proċedura tal-Bank Ċentrali Ewropew, il-Kunsill Governattiv adotta din l-opinjoni. Barra minn dan il-BĊE jqis illi wara konsultazzjoni mal-awtorità kompetenti, l-awtorità ta' riżoluzzjoni għandha titħalla taġġusta l-ammont ta' rikapitalizzazzjoni 'l fuq sabiex ikun hemm "marġni ta' sigurtà". Dan il-buffer żgħir jiżgura illi l-grupp u l-entitajiet li jirriżultaw mir-riżoluzzjoni jkollhom riżorsi biżżejjed sabiex ikopru telf addizzjonali mhux mistenni u spejjeż mhux previsti li jistgħu jinqalgħu fil-perijodu wara r-riżoluzzjoni, li jistgħu, eż., jinqalgħu mill-eżitu finali tal-evalwazzjoni jew ikunu marbutin ma' spejjeż li jirriżultaw mill-implimentazzjoni ta' pjan ta' riorganizzazzjoni tan-negozju. L-ammont ta' dan il-marġni ta' sigurtà għandu jkun stabbilit fuq bażi ta' każ każ, skont il-pjan ta' riżoluzzjoni għall-istituzzjoni ta' kreditu. Il-BĊE jirrakkomanda li l-emendi proposti għall-BRRD u l-SRMR jiċċaraw li l-awtoritajiet ta' riżoluzzjoni għandhom il-kompitu li jimmonitorjaw il-livelli ta' strumenti eliġibbli tal-MREL disponibbli u l-proporzjon tal-MREL innifsu, waqt li jitqiesu l-kalkoli kollha dwar it-tnaqqis. Bl-istess mod, għandu jiġi ċċarat li l-awtoritajiet ta' riżoluzzjoni għandhom ukoll il-kompitu li jimmonitorjaw il-konformità mal-MREL u li jinfurmaw lill-awtorità kompetenti dwar kwalunkwe ksur u avvenimenti relevanti oħrajn li jistgħu jaffettwaw l-abbiltà tal-istituzzjoni ta' kreditu li tissodisfa l-MREL jew il-gwida tal-MREL. F'każ ta' ksur tal-MREL li jikkoinċidi ma' ksur tar-rekwiżiti kapitali, l-awtorità kompetenti għandha l-ewwel tindirizza l-ksur tar-rekwiżiti kapitali billi tadotta l-miżuri relevanti, jiġifieri miżuri superviżorji jew użu ta' setgħat ta' intervent bikri b'konsultazzjoni mal-awtorità ta' riżoluzzjoni. Din il-konsultazzjoni għandha tkun qasira sabiex tiżgura reazzjoni fil-pront għall-ksur tar-rekwiżiti kapitali. Barra minn hekk, meta teżerċita s-setgħa tagħha biex tindirizza l-ksur tal-MREL, l-awtorità ta' riżoluzzjoni għandha tikkunsidra l-miżuri adottati mill-awtorità kompetenti. L-awtorità ta' riżoluzzjoni għandha tkun meħtieġa tikkonsolta lill-awtorità kompetenti f'dawk il-każijiet meta istituzzjoni ta' kreditu tkun qiegħda tikkonverti l-obbligazzjonijiet eliġibbli tal-MREL fi strumenti ta' fondi proprji sabiex tiżgura konformità ma' rekwiżiti kapitali, peress li l-approvazzjoni ta' dik il-miżura tista' tkun meħtieġa sabiex tippreżerva l-pożizzjoni kapitali tal-istituzzjoni bħala negozju avvjat. Finalment, l-emendi għandhom jiċċaraw li strumenti ta' obbligazzjonijiet eliġibbli b'maturità residwa ta' inqas minn sena huma wkoll soġġetti għal dan ir-rekwiżit għal permess minn qabel meta l-entità jew il-grupp ta' riżoluzzjoni jkunu kisru l-MREL tagħhom. Fattur ewlieni fl-implimentazzjoni ta' MREL speċifika għal entità huwa d-determinazzjoni ta' perijodu ta' tranżizzjoni adegwat. Il-livell potenzjalment għoli ta' nuqqasijiet ta' MREL li jista' jseħħ fil-bidu tal-introduzzjoni tal-livelli armonizzati ġodda jista' joħloq sfidi sinifikanti għal ċerti istituzzjonijiet ta' kreditu sabiex dawn ir-rekwiżiti jiġu ssodisfatti b'mod tempestiv fl-ambjent makroekonomiku attwali. Għalhekk, il-BĊE jipproponi li għandu jiġi introdott perijodu ta' tranżizzjoni minimu adegwat fost l-istituzzjonijiet ta' kreditu, li m'għandux ikun iqsar mill-perijodu applikabbli għal G-SIIs stipulati fil-folja ta' termini tat-TLAC. Barra minn hekk, l-awtorità ta' riżoluzzjoni għandha tingħata l-flessibbiltà biex tiddetermina, fuq bażi ta' każ b'każ, perijodu finali għal konformità li jkun itwal minn dan il-minimu armonizzat. Il-BĊE jirrakkomanda li jiġi ċċarat li kwalunkwe estensjoni, lil hinn mill-perijodu ta' tranżizzjoni għal istituzzjoni partikolari, għandha tkun ibbażata fuq valutazzjoni tal-isfidi biex jintlaħaq ir-rekwiżi tal-MREL li dik l-istituzzjoni tista' tiffaċċja minħabba aċċess limitat għas-suq jew kapaċità limitata fis-suq, jew restrizzjonijiet simili fl-ambjent makroekonomiku relevanti. Konsegwentement, il-BĊE jirrakkomanda li jitneħħew mill-BRRD dawk il-miżuri ta' intervent bikri li huma diġà disponibbli fis-CRD u fl-RMSU u li jiġi emendat l-RMSU sabiex jipprovdi bażi legali f'regolament għas-setgħat ta' intervent bikri tal-BĊE sabiex tiġi ffaċilitata l-applikazzjoni konsistenti tagħhom. L-emendi proposti għall-BRRD jagħtu setgħat ġodda biex jiġu sospiżi obbligi ta' ħlas u ta' konsenja kemm lill-awtoritajiet kompetenti kif ukoll lill-awtoritajiet ta' riżoluzzjoni. Waqt li l-BĊE ġeneralment jilqa' l-armonizzazzjoni ta' tali setgħat fil-livell tal-Unjoni, il-BĊE jippretendi li dawn is-setgħat estensivi jiġu eżerċitati biss f'ċirkustanzi estremi, jekk għandhom jintużaw. Minħabba n-natura eċċezzjonali tagħha u l-impatt tagħha ta' tfixkil fuq il-kuntratti, l-għodda ta' moratorium għandha tiġi deċiża f'koordinazzjoni mill-qrib bejn l-awtoritajiet relevanti kollha. Il-BĊE jissuġġerixxi li tiddaħħal proċedura għall-allokazzjoni tar-resbonsabbiltà għal moratorium jew lill-awtorità kompetenti jew ta' riżoluzzjoni, skont jekk il-moratorium ikunx impost qabel jew wara d-determinazzjoni ta' "qed tfalli jew aktarx li ser tfalli". Dik il-proċedura għandha bħala regola tevita l-impożizzjoni ta' moratoria suċċessivi. Fuq bażi biss eċċezzjonali, meta dan ikun immotivat miċ-ċirkostanzi speċifiċi u b'mod konformi mal-prinċipju tal-proporzjonalità, għandha l-awtorità ta' riżoluzzjoni tkun kapaċi timponi moratorium addizzjonali sabiex tagħlaq id-distakk mid-determinazzjoni ta' "qed tfalli jew aktarx li ser tfalli" sakemm tittieħed azzjoni ta' riżoluzzjoni. B'mod ġenerali, għodda ta' moratorium ta' qabel ir-riżoluzzjoni għandha tkun separata u indipendenti mill-miżuri ta' intervent bikri. L-objettiv ewlieni tal-moratorium ta' qabel ir-riżoluzzjoni għandu jkun li jipprevjeni deterjorament sever tal-karta ta' bilanċ ta' istituzzjoni ta' kreditu. B'mod partikolari, għodda ta' moratorium ta' qabel riżoluzzjoni għandha tagħti lill-awtorità kompetenti biżżejjed żmien, jek meħtieġ, biex tiffinalizza l-evalwazzjoni ta' "qiegħda tfalli jew aktarx ser tfalli", waqt li tqis ukoll iż-żmien meħtieġ biex tittieħed dik id-deċiżjoni formali li teħtieġ ukoll konsultazzjoni tal-awtorità ta' riżoluzzjoni. Barra minn hekk, il-moratorium jippermetti żmien addizzjonali għall-awtorità ta' riżoluzzjoni biex tħejji l-kompiti ta' riżoluzzjoni tagħha b'mod parallel. Il-perijodu massimu għal moratorium għandu jkun ħamest ijiem ta' ħidma b'kollox, li jikkonsisti fil-moratorium ta' qabel ir-riżoluzzjoni meħud flimkien mal-moratorium ta' riżoluzzjoni, limitazzjoni li hija wkoll neċessarja meta jitqies l-impatt sever ta' moratorium fuq id-drittijiet tal-kredituri. Il-BĊE jwissi li perijodi prolongati meta d-depożitanti ma jkollhom ebda aċċess għad-depożiti tagħhom ixejnu l-kunfidenza fis-sistema bankarja u fl-aħħar mill-aħħar jistgħu joħolqu riskji għall-istabbiltà finanzjarja. L-eċċezzjonijiet fil-BRRD applikabbli għal banek ċentrali, inkluż fir-rigward tal-għodda ta' moratorium ta' qabel ir-riżoluzzjoni, għandhom jiġu estiżi biex jinkludu l-Bank għall-Ħlasijiet Internazzjonali (BIS). Il-BIS ġie fdat bil-kompiti li jippromwovi l-kooperazzjoni bejn il-banek ċentrali, biex jipprovdi faċilitajiet addizzjonali għal operazzjonijiet finanzjarji internazzjonali, u biex jaġixxi bħala fiduċjarju jew aġent fir-rigward ta' ħlasijiet finanzjarji internazzjonali. B'hekk huwa xieraq li jiġi ttrattat b'mod simili għal bank ċentrali taħt il-BRRD. Għandhom isiru wkoll valutazzjonijiet ulterjuri fir-rigward tar-rikonoxximent tal-għodda tal- moratorium taħt liġijiet ta' pajjiżi terzi, b'mod speċifiku f'dawk il-każijiet fejn mekkaniżmu ta' rikonoxximent ikun għadu ma ġiex stabbilit. B'mod partikolari, għandha tingħata konsiderazzjoni b'attenzjoni lill-implikazzjonijiet potenzjali tal-għodda tal-moratorium għall-finijiet tal-International Swaps and Derivatives Association 2015 Universal Resolution Stay Protocol, li jirrikonoxxi biss perijodu iqsar għal waqfien, b'opt-out fir-rigward ta' ġurisdizzjonijiet li sussegwentement jemendaw it-tul tal-waqfa statutorja. Finalment, l-implikazzjonijiet possibbli tar-rekwiżiti prudenzjali regolatorji għandhom jiġu evalwati b'attenzjoni minħabba d-durata proposta tal-għodda tal-moratorium u s-sospensjoni prevista tad-drittijiet tal-innettjar jew ta' tpaċija. Persunal speċifiku tal-BĊE li qiegħed jabbozza proposti għall-emendar tar-regolamenti u direttivi ta' emenda proposti jew qafas legali eżistenti huma elenkati f'dokument ta' ħidma tekniku separat akkumpanjat b'test spjegatorju f'dan is-sens. Id-dokument ta' ħidma tekniku ma ġiex adottat mill-Kunsill Governattiv. Id-dokument ta' ħidma tekniku huwa disponibbli bl-Ingliż fis-sit elettroniku tal-BĊE. Magħmul fi Frankfurt am Main, it-8 ta' Novembru 2017. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, fil-21 ta' Novembru 2017, il-Bord tat-Tmexxija tal-Uffiċċju tal-Proprjetà Intellettwali tal-Unjoni Ewropea ddeċieda li jipproponi lill-Kunsill l-estensjoni tal-mandat tas-Sur Théophilos MARGELLOS bħala President tal-Bordijiet tal-Appell tal-Uffiċċju tal-Proprjetà Intellettwali tal-Unjoni Ewropea għal perijodu ta' ħames snin jew sal-età tal-irtirar jekk l-età tal-irtirar tintlaħaq matul il-mandat il-ġdid, ADOTTA DIN ID-DEĊIŻJONI: Il-mandat tas-Sur Théophilos MARGELLOS bħala President tal-Bordijiet tal-Appell tal-Uffiċċju tal-Proprjetà Intellettwali tal-Unjoni Ewropea huwa b'dan imġedded għall-perijodu mill-1 ta' Ottubru 2018 sat-30 ta' Settembru 2023 jew sal-età tal-irtirar jekk l-età tal-irtirar tintlaħaq matul il-mandat il-ġdid. Magħmul fi Brussell, id-29 ta' Jannar 2018. Ara n-nota 1 ta' dan il-kapitolu. Rigward il-prodotti tal-ħalib, ara n-nota addizzjonali 4 ta' dan il-kapitolu. Il-kontenut tal-prodotti tal-ħalib, il-kontenut tal-lamtu u l-kontenut tal-prodotti tal-glukożju, tal-ġulepp tal-glukożju, tal-maltodestrina u tal-ġulepp tal-maltodestrina irrispettivament mis-sors tagħhom jridu jiġu kkalkulati fuq il-prodott ikun kif ikun mal-wasla. Fir-rigward tal-lamtu, japplika dan li ġej: Meta ma jkunx evidenti jekk hemmx xi lamtu preżenti jew le, jista' jintuża l-metodu mikroskopiku kwalitattiv jew it-test ta' kolorazzjoni kwalitattiv b'soluzzjoni ta' jodju għall-verifika tal-preżenza tal-lamtu. Il-materjali speċifiċi li ġejjin huma magħrufa li jikkawżaw interferenzi bl-applikazzjoni tal-metodu polarimetriku: prodotti tal-pitravi (taz-zokkor) bħal polpa tal-pitravi (taz-zokkor), ġulepp tal-pitravi (taz-zokkor), polpa magħmula ġulepp tal-pitravi (taz-zokkor), vinasse tal-pitravi (taz-zokkor), zokkor (tal-pitravi); polpa taċ-ċitru; żerriegħa tal-kittien; espellatur taż-żerriegħa tal-kittien; estratt taż-żerriegħa tal-kittien; żerriegħa tal-kolza; espellatur taż-żerriegħa tal-kolza; estratt taż-żerriegħa tal-kolza; qxur taż-żerriegħa tal-kolza; żerriegħa tal-ġirasol; estratt taż-żerriegħa tal-ġirasol; estratt taż-żerriegħa tal-ġirasol parzjalment imqaxxra; espellatur tal-kopra; estratt tal-kopra; polpa tal-patata; ħmira deidrata; prodotti rikki fl-inulina (eż. biċċiet u dqiq tal-artiċokks ta' Ġerusalemm); qrieqeċ; prodotti tas-sojja. Prodotti b'kontenut ta' anqas minn 0,5 % skont il-piż tal-lamtu ma għandhomx jitqiesu bħala prodotti li fihom il-lamtu. L-AWTORITÀ GĦALL-PARTITI POLITIĊI EWROPEJ U L-FONDAZZJONIJIET POLITIĊI EWROPEJ, Wara li kkunsidrat it-Trattat dwar il-Funzjonament tal-Unjoni Ewropea, Wara li kkunsidrat l-applikazzjoni mill-Moviment Politiku Kristjan Ewropew, L-Awtorità għall-partiti politiċi Ewropej u l-fondazzjonijiet politiċi Ewropej ("l-Awtorità") irċeviet applikazzjoni għar-reġistrazzjoni bħala partit politiku Ewropew skont l-Artikolu 8(1) tar-Regolament (UE, Euratom) Nru 1141/2014 mill-Moviment Politiku Kristjan ("l-applikant") fil-11 ta' Lulju 2017, Skont l-Artikolu 9(2), it-tielet subparagrafu, tar-Regolament (UE, Euratom) Nru 1141/2014, fit-8 ta' Awwissu 2017 l-Awtorità talbet lill-applikant jippreżenta informazzjoni addizzjonali biex l-applikazzjoni tkun kompluta, L-applikant ippreżenta verżjonijiet riveduti ta' partijiet mill-applikazzjoni fil-15 ta' Awwissu 2017, fit-22 ta' Awwissu 2017, fl-24 ta' Awwissu 2017 u fid-29 ta' Awwissu 2017, L-applikant ippreżenta dokumenti li juru li jissodisfa l-kundizzjonijiet stabbiliti fl-Artikolu 3 tar-Regolament (UE, Euratom) Nru 1141/2014, u b'mod partikolari, li jagħtu prova tar-rappreżentanza tiegħu f'tal-anqas kwart tal-Istati Membri minn tal-anqas il-Membri li ġejjin tal-Parlament Ewropew, ta' parlamenti nazzjonali, ta' parlamenti reġjonali jew ta' assemblej reġjonali: is-Sur Hrvoje Zekanović (Hrvatski rast, Croatia), is-Sur Franck Margain (Parti chrétien-démocrate, Franza), is-Sur Ivars Brīvers (Kristīgi demokrātiskā savienība, il-Latvja), is-Sur Bastiaan Belder (Staatkundig Gereformeerde Partij, in-Netherlands), is-Sur Marek Jurek (Prawica Rzeczypospolitej, il-Polonja), u s-Sa Petronela-Mihaela Csokany (Uniunea Bulgară din Banat, ir-Rumanija), li huma membri tal-partiti membri tal-applikant, u s-Sur Branislav Škripek (is-Slovakkja), li huwa membru tal-applikant direttament, L-applikant ippreżenta dikjarazzjoni fil-forma stabbilita fl-Anness tar-Regolament (UE, Euratom) Nru 1141/2014, u l-istatuti tiegħu, li fihom id-dispożizzjonijiet rikjesti mill-Artikolu 4 ta' dak ir-Regolament, Skont l-Artikolu 9 tar-Regolament (UE, Euratom) Nru 1141/2014, l-Awtorità eżaminat l-applikazzjoni u d-dokumentazzjoni ta' sostenn imressqa, u tqis li l-applikant jissodisfa l-kundizzjonijiet għar-reġistrazzjoni stabbiliti fl-Artikolu 3 ta' dak ir-Regolament u li l-istatuti fihom id-dispożizzjonijiet rikjesti mill-Artikolu 4 ta' dak ir-Regolament, ADOTTAT DIN ID-DEĊIŻJONI: Il-Moviment Politiku Kristjan Ewropew huwa b'dan irreġistrat bħala partit politiku Ewropew. Din id-Deċiżjoni għandha ssir effettiva fil-jum tan-notifika tagħha. Din id-Deċiżjoni hija indirizzata lil Magħmul fi Brussell, il-31 ta' Awwissu 2017. L-ilment tressaq fit-18 ta' Diċembru 2017 mill-European Biodiesel Board ("l-ilmentatur") f'isem il-produtturi li jirrappreżentaw aktar minn 25 %, tal-produzzjoni totali tal-bijodiżil tal-Unjoni. Il-prodott suġġett għal din l-investigazzjoni huwa esteri monoalkiliċi tal-aċidi grassi u/jew żjut tal-gass paraffiniċi miksuba minn sinteżi u/jew trattament idriku, ta' oriġini mhux mill-fossili, magħruf bħala 'bijodiżil', f'forma pura jew kif inklużi f'taħlita ("il-prodott li qed jiġi investigat"). Il-prodott li allegatament qed jiġi ssussidjat huwa l-prodott li qed jiġi investigat, li joriġina fl-Arġentina ("il-pajjiż ikkonċernat"), u li bħalissa jaqa' taħt il-kodiċijiet NM ex 1516 20 98 (kodiċijiet TARIC 1516209821, 1516209829 u 1516209830), ex 1518 00 91 (kodiċijiet TARIC 1518009121, 1518009129 u 1518009130), ex 1518 00 95 (kodiċijiet TARIC 1518009510), ex 1518 00 99 (kodiċijiet TARIC 1518009921, 1518009929 u 1518009930), ex 2710 19 43 (kodiċijiet TARIC 2710194321, 2710194329 u 2710194330), ex 2710 19 46 (kodiċijiet TARIC 2710194621, 2710194629 u 2710194630), ex 2710 19 47 (kodiċijiet TARIC 2710194721, 2710194729 u 2710194730), 2710 20 11, 2710 20 15, 2710 20 17, ex 3824 99 92 (kodiċijiet TARIC 3824999210, 3824999212 u 3824999220), 3826 00 10 u ex 3826 00 90 (kodiċijiet TARIC 3826009011, 3826009019 u 3826009030). Dawn il-kodiċijiet NM u TARIC qed jingħataw biss għall-informazzjoni. L-ilment jinkludi evidenza suffiċjenti li l-produtturi tal-prodott li qed jiġi investigat mill-Arġentina bbenefikaw minn għadd ta' sussidji mogħtija mill-Gvern tal-Arġentina. il-forniment ta' prodotti u servizzi mill-gvern għal remunerazzjoni inqas minn adegwata, pereżempju l-forniment ta' fażola tas-sojja; ix-xiri mill-gvern ta' prodotti għal remunerazzjoni li tkun aktar milli adegwata u/jew dħul jew appoġġ fil-prezz, bħalma huma x-xiri kkumissjonat mill-gvern ta' bijodiżil (il-Ftehim għall-Forniment ta' Bijodiżil); it-trasferiment dirett ta' fondi, bħal għoti ta' self u finanzjament għall-esportazzjoni b'termini preferenzjali, inkluż is-self preferenzjali mill-Bank Nazzjonali tal-Arġentina (Banco de la Nación Argentina, "BNA"); kif ukoll dħul tal-gvern mitluf jew mhux miġbur, bħal deprezzament aċċellerat għall-produtturi tal-bijodiżil skont il-Liġi tal-2006 dwar il-Bijofjuwils, eżenzjoni u differiment tat-taxxa fuq id-dħul minima preżunta għall-produtturi tal-bijodiżil skont il-Liġi tal-2006 dwar il-Bijofjuwils, u diversi eżenzjonijiet fiskali provinċjali. L-ilmentatur jallega wkoll li l-miżuri ta' hawn fuq jammontaw għal sussidji billi jinvolvu kontribuzzjoni finanzjarja mill-Gvern tal-Arġentina jew minn gvernijiet reġjonali oħra (inklużi l-korpi pubbliċi) u jikkonferixxu benefiċċju lill-produtturi esportaturi tal-prodott li qed jiġi investigat. Dawn huma allegatament limitati għal ċerti impriżi jew industriji jew grupp ta' impriżi u, għaldaqstant, huma speċifiċi u kompensabbli. Fuq din il-bażi, l-ammonti ta' sussidju allegati huma sinifikanti għall-pajjiż ikkonċernat. Fid-dawl tal-Artikoli 10(2) u 10(3) tar-Regolament bażiku, il-Kummissjoni ħejjiet memorandum dwar is-suffiċjenza ta' evidenza, li jinkludi l-valutazzjoni tal-Kummissjoni dwar l-evidenza kollha li għandha u li abbażi tagħha l-Kummissjoni tibda l-investigazzjoni. Dan il-memorandum jinsab fil-fajl li jista' jiġi vverifikat mill-partijiet interessati. Il-Kummissjoni tirriżerva d-dritt li tinvestiga sussidji rilevanti oħrajn li jistgħu jiġu żvelati matul l-investigazzjoni. L-ilmentatur jipprovdi evidenza li l-importazzjonijiet tal-prodott li qed jiġi investigat mill-pajjiż ikkonċernat żdiedu b'mod ġenerali f'termini assoluti u f'termini ta' sehem fis-suq b'rata sinifikanti li tindika l-possibbiltà ta' importazzjonijiet sostanzjalment miżjuda. Barra minn hekk, huwa allegat li l-importazzjonijiet qed jidħlu fl-Unjoni bi prezzijiet li diġà kellhom, fost konsegwenzi oħra, impatt negattiv fuq il-livell tal-prezzijiet tal-bejgħ, il-kwantitajiet mibjugħa, is-sehem mis-suq u l-profitti tal-industrija tal-Unjoni. Barra minn hekk, l-ilmentatur jipprovdi evidenza li hemm kapaċità suffiċjenti liberament disponibbli fl-Arġentina li tindika l-possibbiltà ta' importazzjonijiet sostanzjalment miżjuda. Barra minn hekk, in-natura tal-allegati sussidji inkwistjoni hija tali li x'aktarx tikkawża effetti kummerċjali negattivi. L-ilmentatur jallega wkoll li l-perspettiva ta' influss qawwi ta' importazzjonijiet inġusti hija l-kawża ewlenija ta' theddida imminenti ta' dannu u m'hemmx fatturi oħra li jidhru li jiksru r-rabta kawżali. Ladarba ddeterminat, wara li infurmat lill-Istati Membri, li l-ilment tressaq mill-industrija tal-Unjoni jew f'isimha, u li hemm biżżejjed evidenza biex tiġi ġġustifikata t-tnedija ta' proċediment, il-Kummissjoni b'dan qiegħda tibda investigazzjoni skont l-Artikolu 10 tar-Regolament bażiku. L-investigazzjoni se tiddetermina jekk il-prodott li qed jiġi investigat u li joriġina fil-pajjiż kkonċernat hux qed jiġi sussidjat u jekk dawn l-importazzjonijiet sussidjati ikkawżawx dannu jew qed jheddu li jikkawżaw dannu lill-industrija tal-Unjoni. Jekk il-konklużjonijiet ikunu fl-affermattiv, l-investigazzjoni se teżamina jekk l-impożizzjoni ta' miżuri tmurx kontra l-interess tal-Unjoni. Il-Gvern tal-Arġentina ġie mistieden għall-konsultazzjonijiet. L-investigazzjoni ta' sussidjar u dannu se tkopri l-perjodu mill-1 ta' Jannar 2017 sal-31 ta' Diċembru 2017 ("il-perjodu tal-investigazzjoni"). L-eżami tax-xejriet rilevanti għall-valutazzjoni tad-dannu se jkopri l-perjodu mill-1 ta' Jannar 2014 sa tmiem il-perjodu tal-investigazzjoni ("il-perjodu kkunsidrat"). Minħabba li jidher li hemm għadd kbir ta' produtturi esportaturi fil-pajjiż ikkonċernat involuti f'dan il-proċediment, u biex tlesti l-investigazzjoni fl-iskadenzi statutorji, il-Kummissjoni tista' tillimita l-produtturi esportaturi li jridu jiġu investigati għal għadd raġonevoli billi tagħżel kampjun (dan il-proċess jissejjaħ ukoll "kampjunar"). Il-kampjunar se jsir b'konformità mal-Artikolu 27 tar-Regolament bażiku. Biex tikseb it-tagħrif li jidhrilha li huwa meħtieġ għall-għażla tal-kampjun ta' produtturi esportaturi, il-Kummissjoni se tikkuntattja wkoll lill-awtoritajiet tal-pajjiżi kkonċernati, u tista' tikkuntattja lil kull assoċjazzjoni magħrufa ta' produtturi esportaturi. Jekk ikun hemm bżonn ta' kampjun, il-produtturi esportaturi jistgħu jintgħażlu abbażi tal-akbar volum rappreżentattiv ta' esportazzjonijiet lejn l-Unjoni li jista' jiġi investigat b'mod raġonevoli fiż-żmien disponibbli. Il-produtturi esportaturi kollha magħrufa, l-awtoritajiet tal-pajjiż esportatur ikkonċernat u l-assoċjazzjonijiet ta' produtturi esportaturi se jkunu mgħarrfa mill-Kummissjoni dwar il-kumpaniji magħżula biex ikunu fil-kampjun. Biex tikseb l-informazzjoni li tqis li hi meħtieġa għall-investigazzjoni tagħha fir-rigward tal-produtturi esportaturi, il-Kummissjoni se tibgħat il-kwestjonarji lill-produtturi esportaturi magħżula biex ikunu fil-kampjun, lil kwalunkwe assoċjazzjoni magħrufa tal-produtturi esportaturi, u lill-awtoritajiet tal-pajjiż ikkonċernat. Il-produtturi esportaturi kollha magħżula biex jiffurmaw parti mill-kampjun, u l-awtoritajiet tal-pajjiż ikkonċernat, jkollhom jibagħtu kwestjonarju mimli fi żmien 37 jum mid-data tan-notifika tal-għażla tal-kampjun, jekk ma jkunx speċifikat mod ieħor. Il-produtturi esportaturi mhux inklużi fil-kampjun li kkooperaw, skont l-Artikolu 27(3) tar-Regolament bażiku, jistgħu jitolbu li l-Kummissjoni tistabbilixxi l-ammont ta' sussidju individwali tagħhom. Il-produtturi esportaturi li jixtiequ jagħmlu talba għal ammont individwali ta' sussidjar jridu jitolbu kwestjonarju u jirritornawh mimli kif dovut fi żmien 37 jum mid-data tan-notifika tal-għażla tal-kampjun, sakemm ma jkunx speċifikat mod ieħor. Madankollu, il-produtturi esportaturi li jitolbu ammont ta' sussidju individwali għandhom ikunu jafu li l-Kummissjoni tista' xorta waħda tiddeċiedi li ma tiddeterminax l-ammont ta' sussidju individwali tagħhom jekk, pereżempju, l-għadd ta' produtturi esportaturi tant ikun kbir li tali determinazzjoni tkun ta' piż żejjed u ma jkunx jippermetti li l-investigazzjoni titlesta fil-ħin. Importaturi mhux relatati tal-prodott li qed jiġi investigat mill-pajjiż ikkonċernat lejn l-Unjoni huma mistiedna li jipparteċipaw f'din l-investigazzjoni. Minħabba li jidher li hemm għadd kbir ta' importaturi li mhumiex relatati, li huma involuti f'dan il-proċediment, u biex tlesti l-investigazzjoni fil-limiti ta' żmien statutorji, il-Kummissjoni tista' tillimita l-importaturi li mhumiex investigati u li jridu jiġu investigati, għal għadd raġonevoli billi tagħżel kampjun (dan il-proċess jissejjaħ ukoll "il-kampjunar"). Il-kampjunar se jsir b'konformità mal-Artikolu 27 tar-Regolament bażiku. Sabiex tikseb l-informazzjoni li jidhrilha li tkun meħtieġa għall-għażla tal-kampjun ta' importaturi mhux relatati, il-Kummissjoni tista' tikkuntattja wkoll lil kwalunkwe assoċjazzjoni magħrufa ta' importaturi. Jekk ikun hemm bżonn ta' kampjun, l-importaturi jistgħu jintgħażlu abbażi tal-akbar volum rappreżentattiv ta' bejgħ tal-prodott li qed jiġi investigat fl-Unjoni li joriġina fil-pajjiż ikkonċernat li jista' jiġi investigat b'mod raġonevoli fiż-żmien disponibbli. L-importaturi mhux relatati u l-assoċjazzjonijiet ta' importaturi kollha magħrufa se jiġu mgħarrfa mill-Kummissjoni dwar il-kumpaniji li ntgħażlu għall-kampjun. Sabiex tikseb l-informazzjoni li tqis li hija meħtieġa fl-investigazzjoni tagħha, il-Kummissjoni se tibgħat kwestjonarji lill-importaturi mhux relatati inklużi fil-kampjun u lil kull assoċjazzjoni magħrufa ta' importaturi. Dawn il-partijiet għandhom jibagħtu l-kwestjonarju mimli fi żmien 37 jum mid-data tan-notifika tal-għażla tal-kampjun, sakemm ma jkunx speċifikat mod ieħor. Id-determinazzjoni tad-dannu tissejjes fuq evidenza pożittiva u tinvolvi eżaminazzjoni oġġettiva tal-volum tal-importazzjonijiet sussidjati, l-effett tagħhom fuq il-prezzijiet fis-suq tal-Unjoni u l-impatt konsegwenti ta' dawk l-importazzjonijiet fuq l-industrija tal-Unjoni. Sabiex jiġi stabbilit jekk l-industrija tal-Unjoni ġarrbitx dannu materjali, il-produtturi tal-Unjoni tal-prodott li qed jiġi investigat huma mistiedna jieħdu sehem fl-investigazzjoni tal-Kummissjoni. Minħabba li jidher li hemm għadd kbir ta' produtturi tal-Unjoni involuti f'dan il-proċediment, u biex tlesti l-investigazzjoni fil-limiti ta' żmien statutorji, il-Kummissjoni ddeċidiet li tillimita l-produtturi tal-Unjoni li jridu jiġu investigati għal għadd raġonevoli billi tagħżel kampjun (dan il-proċess jissejjaħ ukoll "il-kampjunar"). Il-kampjunar jitwettaq f'konformità mal-Artikolu 27 tar-Regolament bażiku. Il-Kummissjoni se tgħarraf lill-produtturi tal-Unjoni u l-assoċjazzjonijiet ta' produtturi tal-Unjoni magħrufa kollha, dwar il-kumpaniji li finalment intgħażlu biex ikunu fil-kampjun. Sabiex tikseb l-informazzjoni li tqis li hi meħtieġa fl-investigazzjoni tagħha, il-Kummissjoni se tibgħat kwestjonarji lill-produtturi tal-Unjoni inklużi fil-kampjun u lil kull assoċjazzjoni magħrufa ta' produtturi tal-Unjoni. Dawn il-partijiet għandhom jibagħtu l-kwestjonarju mimli fi żmien 37 jum mid-data tan-notifika tal-għażla tal-kampjun, sakemm ma jkunx speċifikat mod ieħor. L-informazzjoni mibgħuta lill-Kummissjoni għall-fini tal-investigazzjonijiet għad-difiża tal-kummerċ hija ħielsa mid-drittijiet tal-awtur. Il-partijiet interessati, qabel ma jippreżentaw lill-Kummissjoni informazzjoni u/jew dejta soġġetti għad-drittijiet tal-awtur ta' terzi persuni, iridu jitolbu permess speċifiku lid-detentur tad-drittijiet li jippermetti b'mod espliċitu a) li l-Kummissjoni tuża l-informazzjoni u d-dejta għall-iskop ta' dan il-proċediment tad-difiża tal-kummerċ u b) li tipprovdi l-informazzjoni u/jew id-dejta lill-partijiet interessati f'din l-investigazzjoni f'għamla li tippermettilhom li jeżerċitaw id-dritt tad-difiża tagħhom. Jekk parti li tippreżenta informazzjoni kunfidenzjali tonqos milli tagħti raġuni tajba għat-talba għal trattament kunfidenzjali jew ma tipprovdix sommarju mhux kunfidenzjali tagħha fil-format u l-kwalità mitluba, il-Kummissjoni tista' tinjora tali informazzjoni sakemm ma jistax jintwera b'mod sodisfaċenti minn sorsi xierqa li l-informazzjoni hija korretta. Il-partijiet interessati huma mistiedna jressqu s-sottomissjonijiet u t-talbiet kollha permezz tal-posta elettronika inklużi dokumenti skennjati ta' prokuri u ta' ċertifikazzjoni, bl-eċċezzjoni ta' tweġibiet kbar li jiġu mressqa fuq CD-ROM jew DVD bl-idejn jew permezz ta' ittra reġistrata. Meta jużaw il-posta elettronika, il-partijiet interessati jesprimu l-qbil tagħhom mar-regoli applikabbli għas-sottomissjonijiet elettroniċi li jinsabu fid-dokument "KORRISPONDENZA MAL-KUMMISSJONI EWROPEA F'KAŻIJIET TA' DIFIŻA TAL-KUMMERĊ" ippubblikat fuq is-sit web tad-Direttorat Ġenerali għall-Kummerċ: http://trade.ec.europa.eu/doclib/docs/2011/june/tradoc_148003.pdf Il-partijiet interessati jridu jindikaw isimhom, l-indirizz, in-numru tat-telefown u indirizz tal-posta elettronika validu u jridu jiżguraw li l-indirizz elettroniku pprovdut ikun indirizz elettroniku tax-xogħol uffiċjali li jaħdem u li jiġi ċċekkjat kuljum. Ladarba jingħataw id-dettalji ta' kuntatt, il-Kummissjoni se tikkomunika mal-partijiet interessati permezz tal-posta elettronika biss, dment li ma jkunx hemm talba speċifika li d-dokumenti kollha mill-Kummissjoni jintbagħtu b'mezz ieħor ta' komunikazzjoni jew dment li n-natura tad-dokument li għandu jintbagħat ma tkunx teħtieġ l-użu tal-posta reġistrata. Għal aktar regoli u informazzjoni dwar il-korrispondenza mal-Kummissjoni inklużi l-prinċipji li japplikaw għas-sottomissjonijiet bil-posta elettronika, il-partijiet interessati jinħtieġ li jikkonsultaw l-istruzzjonijiet ta' komunikazzjoni mal-partijiet interessati msemmija hawn fuq. L-indirizz tal-Kummissjoni għall-korrispondenza: F'każijiet fejn xi parti interessata tirrifjuta l-aċċess jew ma tipprovdix l-informazzjoni meħtieġa fil-limitu tal-iskadenzi, jew tfixkel b'mod sinifikanti l-investigazzjoni, is-sejbiet provviżorji jew finali, pożittivi jew negattivi, jistgħu jsiru fuq il-bażi tal-fatti disponibbli, skont l-Artikolu 28 tar-Regolament bażiku. Meta jinstab li xi parti interessata tkun tat informazzjoni falza jew qarrieqa, l-informazzjoni tista' tiġi injorata u jistgħu jintużaw il-fatti disponibbli. Jekk parti interessata ma tikkooperax jew tikkoopera parzjalment biss u s-sejbiet għalhekk ikunu bbażati fuq fatti disponibbli skont l-Artikolu 28 tar-Regolament bażiku, ir-riżultat jista' jkun anqas favorevoli għal dik il-parti milli kieku tkun ikkooperat. In-nuqqas li tingħata tweġiba kompjuterizzata ma jiġix ikkunsidrat bħala nuqqas ta' kooperazzjoni, dment li l-parti interessata turi li biex tippreżenta t-tweġiba kif mitlub ikun iwassal għal piż żejjed mhux raġonevoli jew kost addizzjonali mhux raġonevoli. Il-parti interessata jinħtieġ li tikkuntattja l-Kummissjoni immedjatament. Il-partijiet interessati jistgħu jitolbu l-intervent tal-Uffiċjal tas-Seduta fi proċedimenti kummerċjali. L-Uffiċjal tas-Seduta jagħmilha ta' medjatur bejn il-partijiet interessati u s-servizzi ta' investigazzjoni tal-Kummissjoni. L-Uffiċjal tas-Seduta jirrieżamina t-talbiet għall-aċċess tal-fajl, it-tilwim dwar il-kunfidenzjalità tad-dokumenti, it-talbiet għall-estensjoni tal-limiti taż-żmien u t-talbiet minn terzi persuni għal smigħ. L-Uffiċjal tas-Seduta jista' jorganizza seduta ta' smigħ ma' parti interessata individwali u jagħmilha ta' medjatur biex jiżgura li d-drittijiet tad-difiża tal-partijiet interessati jkunu qed jitħaddmu b'mod sħiħ. Għal aktar informazzjoni u għad-dettalji ta' kuntatt, il-partijiet interessati jistgħu jikkonsultaw il-paġni elettroniċi tal-Uffiċjal tas-Seduta fuq is-sit web tad-DĠ Kummerċ http://ec.europa.eu/trade/trade-policy-and-you/contacts/hearing-officer/ ☐ "Verżjoni" ristretta (1) ☐ Verżjoni "Għall-ispezzjoni mill-partijiet interessati" (immarka l-kaxxa rilevanti) PROĊEDIMENT KONTRA S-SUSSIDJI LI JIKKONĊERNA L-IMPORTAZZJONIJIET TA' BIJODIŻIL LI JORIĠINAW FL-ARĠENTINA INFORMAZZJONI GĦALL-GĦAŻLA TAL-KAMPJUN TAL-PRODUTTURI ESPORTATURI FL-ARĠENTINA Din il-formola hija mfassla biex tgħin lill-produtturi esportaturi fl-Arġentina jwieġbu għat-talba għall-informazzjoni dwar it-teħid ta' kampjuni li saret fil-punt 5.2.1. tan-notifika ta' bidu. Kemm il-verżjoni "Ristretta" kif ukoll il-verżjoni "Għall-ispezzjoni mill-partijiet interessati" jenħtieġ li jintbagħtu lura lill-Kummissjoni permezz tal-posta elettronika lil TRADE-AS644-BIODIESEL-SUBSIDY@ec.europa.eu DETTALJI TAL-IDENTITÀ U TAL-KUNTATT Agħti d-dettalji li ġejjin dwar il-kumpanija tiegħek: Isem il-kumpanija Persuna ta' kuntatt Indirizz tal-posta elettronika IL-FATTURAT U L-VOLUM TAL-BEJGĦ Indika l-fatturat fil-munita tal-kontabilità tal-kumpanija matul il-perjodu ta' investigazzjoni (mill-1 ta' Jannar 2017 sal-31 ta' Diċembru 2017) għall-bejgħ (bejgħ f'esportazzjoni lejn l-Unjoni għal kull wieħed mit-28 Stat Membru (2) b'mod separat u bħala total u l-bejgħ domestiku) ta' bijodiżil kif definit fin-notifika ta' bidu u l-piż jew il-volum korrispondenti. Indika liema munita qed tintuża. Valur fil-munita tal-kontabbiltà Speċifika l-munita użata Il-bejgħ bħala esportazzjonijiet lejn l-Unjoni għal kull wieħed mit-28 Stat Membru, separatament u kollha f'daqqa, tal-prodott li qed jiġi investigat Il-bejgħ bħala esportazzjoni lejn destinazzjonijiet barra mill-UE Semmi kull pajjiż: Il-bejgħ domestiku tal-prodott li qed jiġi investigat (1) Żid ringieli addizzjonali jekk meħtieġ. (1) Dan id-dokument huwa għal użu intern biss. Dan huwa protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43). Dan huwa dokument kunfidenzjali skont l-Artikolu 29 tar-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet sussidjati minn pajjiżi mhux membri tal-Unjoni Ewropea (ĠU L 176, 30.6.2016, p. 55) u l-Artikolu 12 tal-Ftehim tad-WTO dwar is-Sussidji u l-Miżuri ta' Kumpens. (2) It-28 Stat Membru tal-Unjoni Ewropea huma: l-Awstrija, il-Belġju, il-Bulgarija, il-Kroazja, Ċipru, ir-Repubblika Ċeka, id-Danimarka, l-Estonja, il-Finlandja, Franza, il-Ġermanja, il-Greċja, l-Ungerija, l-Irlanda, l-Italja, il-Latvja, il-Litwanja, il-Lussemburgu, Malta, in-Netherlands, il-Polonja, il-Portugall, ir-Rumanija, is-Slovakkja, is-Slovenja, Spanja, l-Iżvezja, u r-Renju Unit. ATTIVITAJIET TAL-KUMPANIJA TIEGĦEK U TAL-KUMPANIJI RELATATI (1) Agħti dettalji tal-attivitajiet preċiżi tal-kumpanija tiegħek u l-kumpaniji relatati kollha (jekk jogħġbok elenkahom u speċifika r-relazzjoni tagħhom mal-kumpanija tiegħek) involuti fil-produzzjoni u/jew fil-bejgħ (għall-esportazzjoni u/jew fis-suq domestiku) tal-prodott li qed jiġi investigat. Attivitajiet bħal dawn jistgħu jinkludu x-xiri tal-prodott li qed jiġi investigat jew il-produzzjoni tiegħu skont arranġamenti ta' sottokuntrattar, jew l-ipproċessar jew in-negozjar tal-prodott li qed jiġi investigat, iżda mhumiex limitati għal dawn biss. Isem u lokalità tal-kumpanija Attivitajiet Relazzjoni INFORMAZZJONI OĦRA Jekk jogħġbok agħti lill-Kummissjoni r-rapport annwali u/jew il-kontijiet annwali tal-kumpanija għall-2016 (bl-Ispanjol jew jekk disponibbli bl-Ingliż). Agħti kull informazzjoni rilevanti oħra li l-kumpanija tqis li tkun utli biex tgħin lill-Kummissjoni fl-għażla tal-kampjun. MARĠNI INDIVIDWALI TA' SUSSIDJU Il-kumpanija tiddikjara li, f'każ li ma tintgħażilx biex tkun parti mill-kampjun, tixtieq tirċievi kwestjonarju u formoli oħrajn ta' talba sabiex timlihom u b'hekk titlob marġni ta' sussidju individwali. ĊERTIFIKAZZJONI Meta tipprovdi l-informazzjoni ta' hawn fuq, il-kumpanija tkun qed taqbel mal-inklużjoni possibbli tagħha fil-kampjun. Jekk il-kumpanija tintgħażel biex tkun parti mill-kampjun, dan ifisser li trid timla kwestjonarju u taċċetta li ssirilha żjara fil-post sabiex jiġu vverifikati t-tweġibiet tagħha. Jekk il-kumpanija tindika li ma taqbilx mal-possibbiltà li tiġi inkluża fil-kampjun, din titqies li ma kkooperatx fl-investigazzjoni. Is-sejbiet tal-Kummissjoni għall-produtturi esportaturi li ma jikkooperawx jissejsu fuq il-fatti disponibbli u r-riżultat jista' jkun inqas favorevoli għal dik il-kumpanija milli kieku tkun ikkooperat. Firma tal-uffiċjal awtorizzat: Isem u titlu tal-uffiċjal awtorizzat: (1) B'konformità mal-Artikolu 127 tar-Regolament ta' Implimentazzjoni tal-Kummissjoni (UE) 2015/2447 tal-24 ta' Novembru 2015 li jistabbilixxi regoli dettaljati għall-implimentazzjoni ta' ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni, żewġ persuni għandhom jitqiesu li jkunu relalati jekk: (a) ikunu uffiċjali jew diretturi tan-negozju tal-persuna l-oħra; (b) ikunu msieħba rikonoxxuti legalment fin-negozju; (c) ikunu min iħaddem u l-impjegat; (d) parti terza tippossjedi jew tikkontrolla jew iżżomm direttament jew indirettament 5 % jew iktar tal-azzjoni bid-dritt tal-vot jew l-ishma pendenti tat-tnejn li huma; (e) waħda minnhom tikkontrolla direttament jew indirettament lill-persuna l-oħra; (f) it-tnejn li huma jkunu direttament jew indirettament ikkontrollati minn persuna terza; (g) flimkien jikkontrollaw persuna terza direttament jew indirettament; jew (h) ikunu membri tal-istess familja (ĠU L 343, 29.12.2015, p. 558). Persuni għandhom jitqiesu li jkunu membri tal-istess familja jekk ikollhom ir-relazzjonijiet segwenti bejniethom biss: (i) konjuġi, (ii) ġenitur u wild, (iii) aħwa (sew jekk mill-istess ġenituri jew aħwa minn ġenitur wieħed), (iv) nannu jew nanna u neputi jew neputija, (v) ziju jew zija u neputi jew neputija, (vi) ġenitur tar-rispett u wild tar-rispett, (vii) aħwa tar-rispett. F'konformità mal-Artikolu 5(4) tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni, "persuna" tfisser persuna fiżika, persuna ġuridika u kwalunkwe assoċjazzjoni ta' persuni li mhijiex persuna ġuridika iżda li hi rikonoxxuta taħt il-liġi tal-Unjoni jew nazzjonali bħala li jkollha l-kapaċità biex tagħmel atti legali (ĠU L 269, 10.10.2013, p. 1). ☐ Verżjoni "ristretta" (1) ☐ Verżjoni "Għall-ispezzjoni mill-partijiet interessati" (immarka l-kaxxa rilevanti) PROĊEDIMENT KONTRA S-SUSSIDJI LI JIKKONĊERNA L-IMPORTAZZJONIJIET TA' BIJODIŻIL LI JORIĠINAW FL-ARĠENTINA INFORMAZZJONI GĦALL-GĦAŻLA TAL-KAMPJUN TA' IMPORTATURI MHUX RELATATI Din il-formola hija mfassla biex tgħin lill-importaturi mhux relatati jwieġbu għat-talba għal informazzjoni marbuta mal-kampjunar li saret fil-punt 5.2.2. tan-Notifika ta' bidu. Kemm il-verżjoni Ristretta kif ukoll il-verżjoni Għall-ispezzjoni mill-partijiet interessati jenħtieġ li jintbagħtu lura lill-Kummissjoni permezz tal-posta elettronika lil TRADE-AS644-BIODIESEL-INJURY@ec.europa.eu DETTALJI TAL-IDENTITÀ U TAL-KUNTATT Agħti d-dettalji li ġejjin dwar il-kumpanija tiegħek: Isem il-kumpanija Persuna ta' kuntatt Indirizz tal-posta elettronika IL-FATTURAT U L-VOLUM TAL-BEJGĦ Indika l-fatturat totali f'euro (EUR) tal-kumpanija, u l-fatturat u l-piż jew volum għall-importazzjonjiet fl-Unjoni (2) u l-bejgħ mill-ġdid fis-suq tal-Unjoni wara l-importazzjoni mill-Arġentina, matul il-perjodu ta' investigazzjoni (mill-1 ta' Jannar sal-31 ta' Diċembru 2017), ta' bijodiżil kif definit fin-notifika ta' bidu u l-piż jew il-volum korrispondenti. Fatturat totali tal-kumpanija tiegħek f'euro (EUR) L-importazzjonijiet tal-prodott li qed jiġi investigat mill-Arġentina lejn l-Unjoni Bejgħ mill-ġdid fis-suq tal-Unjoni wara l-importazzjoni mill-Arġentina tal-prodott li qed jiġi investigat (1) Dan id-dokument huwa għal użu intern biss. Dan huwa protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43). Dan huwa dokument kunfidenzjali skont l-Artikolu 29 tar-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet sussidjati minn pajjiżi mhux membri tal-Unjoni Ewropea (ĠU L 176, 30.6.2016, p. 55) u l-Artikolu 12 tal-Ftehim tad-WTO dwar is-Sussidji u l-Miżuri ta' Kumpens. (2) It-28 Stat Membru tal-Unjoni Ewropea huma: Il-Belġju, il-Bulgarija, il-Kroazja, ir-Repubblika Ċeka, id-Danimarka, il-Ġermanja, l-Estonja, l-Irlanda, il-Greċja, Spanja, Franza, l-Italja, Ċipru, il-Latvja, il-Litwanja, il-Lussemburgu, l-Ungerija, Malta, in-Netherlands, l-Awstrija, il-Polonja, il-Portugall, ir-Rumanija, is-Slovenja, is-Slovakkja, il-Finlandja, l-Iżvezja, u r-Renju Unit. ATTIVITAJIET TAL-KUMPANIJA TIEGĦEK U TAL-KUMPANIJI RELATATI (1) Agħti dettalji tal-attivitajiet preċiżi tal-kumpanija tiegħek u l-kumpaniji relatati kollha (jekk jogħġbok elenkahom u speċifika r-relazzjoni tagħhom mal-kumpanija tiegħek) involuti fil-produzzjoni u/jew fil-bejgħ (għall-esportazzjoni u/jew fis-suq domestiku) tal-prodott li qed jiġi investigat. Attivitajiet bħal dawn jistgħu jinkludu x-xiri tal-prodott li qed jiġi investigat jew il-produzzjoni tiegħu skont arranġamenti ta' sottokuntrattar, jew l-ipproċessar jew in-negozjar tal-prodott li qed jiġi investigat, iżda mhumiex limitati għal dawn biss. Isem u lokalità tal-kumpanija Attivitajiet Relazzjoni INFORMAZZJONI OĦRA Agħti kull informazzjoni rilevanti oħra li l-kumpanija tqis li tkun utli biex tgħin lill-Kummissjoni fl-għażla tal-kampjun. ĊERTIFIKAZZJONI Meta tipprovdi l-informazzjoni ta' hawn fuq, il-kumpanija tkun qed taqbel mal-inklużjoni possibbli tagħha fil-kampjun. Jekk il-kumpanija tintgħażel biex tkun parti mill-kampjun, dan ifisser li trid timla kwestjonarju u taċċetta li ssirilha żjara fil-post sabiex jiġu vverifikati t-tweġibiet tagħha. Jekk il-kumpanija tindika li ma taqbilx mal-possibbiltà li tiġi inkluża fil-kampjun, din titqies li ma kkooperatx fl-investigazzjoni. Firma tal-uffiċjal awtorizzat: Isem u titlu tal-uffiċjal awtorizzat: (1) B'konformità mal-Artikolu 127 tar-Regolament ta' Implimentazzjoni tal-Kummissjoni (UE) 2015/2447 tal-24 ta' Novembru 2015 li jistabbilixxi regoli dettaljati għall-implimentazzjoni ta' ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni, żewġ persuni għandhom jitqiesu li jkunu relalati jekk: (a) ikunu uffiċjali jew diretturi tan-negozju tal-persuna l-oħra; (b) ikunu msieħba rikonoxxuti legalment fin-negozju; (c) ikunu min iħaddem u l-impjegat; (d) parti terza tippossjedi jew tikkontrolla jew iżżomm direttament jew indirettament 5 % jew iktar tal-azzjoni bid-dritt tal-vot jew l-ishma pendenti tat-tnejn li huma; (e) waħda minnhom tikkontrolla direttament jew indirettament lill-persuna l-oħra; (f) it-tnejn li huma jkunu direttament jew indirettament ikkontrollati minn persuna terza; (g) flimkien jikkontrollaw persuna terza direttament jew indirettament; jew (h) ikunu membri tal-istess familja (ĠU L 343, 29.12.2015, p. 558). Persuni għandhom jitqiesu li jkunu membri tal-istess familja jekk ikollhom ir-relazzjonijiet segwenti bejniethom biss: (i) konjuġi, (ii) ġenitur u wild, (iii) aħwa (sew jekk mill-istess ġenituri jew aħwa minn ġenitur wieħed), (iv) nannu jew nanna u neputi jew neputija, (v) ziju jew zija u neputi jew neputija, (vi) ġenitur tar-rispett u wild tar-rispett, (vii) aħwa tar-rispett. F'konformità mal-Artikolu 5(4) tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni, "persuna" tfisser persuna fiżika, persuna ġuridika u kwalunkwe assoċjazzjoni ta' persuni li mhijiex persuna ġuridika iżda li hi rikonoxxuta taħt il-liġi tal-Unjoni jew nazzjonali bħala li jkollha l-kapaċità biex tagħmel atti legali (ĠU L 269, 10.10.2013, p. 1). Dan l-avviż jikkonċerna l-impriżi li ġejjin: Bain Capital Investors LLC (Bain Capital) (l-Istati Uniti tal-Amerika) Bain Capital takkwista, fis-sens tal-Artikolu 3(1)(b) tar-Regolament dwar l-Għaqdiet il-kontroll uniku ta' Fedrigoni. Il-konċentrazzjoni hija mwettqa permezz ta' xiri ta' ishma. L-attivitajiet kummerċjali tal-impriżi kkonċernati huma: Wara eżami preliminari, il-Kummissjoni tqis li t-tranżazzjoni notifikata tista' taqa' fil-kamp ta' applikazzjoni tar-Regolament dwar l-Għaqdiet. Madankollu, id-deċiżjoni finali dwar dan il-punt hija riżervata. Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-posta elettronika, permezz tal-faks jew permezz tal-posta. Uża d-dettalji ta' kuntatt ta' hawn taħt: Dan l-avviż jikkonċerna l-impriżi li ġejjin: The Shell Petroleum Company Limited ("Shell Petroleum", ir-Renju Unit), li tappartjeni għall-kumpaniji tax-Shell Group, li hi kontrollata minn Royal Dutch Shell plc ("Shell", ir-Renju Unit); Impello Limited ("Impello", ir-Renju Unit). Shell jakkwista, fis-sens tal-Artikolu 3(1)(b) tar-Regolament dwar l-Għaqdiet il-kontroll ta' Impello kollha kemm hi. Il-konċentrazzjoni hija mwettqa permezz ta' xiri ta' ishma. L-attivitajiet kummerċjali tal-impriżi kkonċernati huma: Wara eżami preliminari, il-Kummissjoni tqis li t-tranżazzjoni notifikata tista' taqa' fil-kamp ta' applikazzjoni tar-Regolament dwar l-Għaqdiet. Madankollu, id-deċiżjoni finali dwar dan il-punt hija riżervata. Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-posta elettronika, permezz tal-faks jew permezz tal-posta. Uża d-dettalji ta' kuntatt ta' hawn taħt: Dan l-avviż jikkonċerna l-impriżi li ġejjin: Repsol u Kia jakkwistaw fis-sens tal-Artikolu 3(1)(b) u 3(4) tar-Regolament dwar l-Għaqdiet il-kontroll konġunt ta' kumpanija maħluqa ġdida li tikkostitwixxi f'joint venture ("il-JV"). Il-konċentrazzjoni hija mwettqa permezz ta' xiri ta' ishma. L-attivitajiet kummerċjali tal-impriżi kkonċernati huma: Wara eżami preliminari, il-Kummissjoni tqis li t-tranżazzjoni notifikata tista' taqa' fil-kamp ta' applikazzjoni tar-Regolament dwar l-Għaqdiet. Madankollu, id-deċiżjoni finali dwar dan il-punt hija riżervata. Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt:
Extracted from C_034_2018.html